यहां हिंसा के तीन इलाके; TMC को दो में भाजपा-विपक्ष की चुनौती, एक में हावी
West Bengal Panchayat Election| Violence Hit Areas Of State|पश्चिम बंगाल में पंचायत चुनाव के लिए 8 जुलाई को मतदान होना है। उससे पहले हिंसा थम नहीं रही है। सत्ताधारी तृणमूल कांग्रेस के कार्यकर्ता की रविवार को 24 परगना जिले में हत्या कर दी गई। चुनावी हिंसा में अब तक एक दर्जन लोगों की
पश्चिम बंगाल में पंचायत चुनाव के लिए 8 जुलाई को मतदान होना है। उससे पहले हिंसा थम नहीं रही है। सत्ताधारी तृणमूल कांग्रेस के कार्यकर्ता की रविवार को 24 परगना जिले में हत्या कर दी गई। चुनावी हिंसा में अब तक एक दर्जन लोगों की मौत हो चुकी है। बीते चुनाव में हावी रही सत्ताधारी तृणमूल कांग्रेस (TMC) की राह इस बार आसान नहीं दिख रही है।
2018 के चुनाव में भारी हिंसा और बड़े पैमाने पर धांधली के आरोपों के बीच TMC ने 34% सीटें निर्विरोध जीती थीं। पर इस बार निर्विरोध जीती गई सीटें 22% घट गईं। विश्लेषक बताते हैं कि चुनावी इतिहास बताता है कि पंचायत चुनाव में बेहतर प्रदर्शन करने वाली पार्टियां ही आगे लोकसभा और विधानसभा चुनावों में बेहतर प्रदर्शन करती हैं। इसी कारण वाम मोर्चा सरकार के जमाने से ग्रामीण इलाकों में मजबूत पकड़ को सत्ता की चाबी माना जाता है।
हिंसा के लिहाज से तीन हिस्सों में बंटा है बंगाल
वैसे हिंसा के लिहाज से बंगाल तीन हिस्सों में बंटा हुआ है। पहला-उत्तर बंगाल, फिर दक्षिण बंगाल और आखिर में मध्य बंगाल। यहां 8 जिले हैं। वहां बीते लोकसभा और विधानसभा चुनावों में भाजपा का प्रदर्शन अच्छा रहा था। ऐसे में अब TMC वहां खोई जमीन वापस पाने का प्रयास कर रही है, तो बड़े पैमाने पर हिंसा हो रही है।
इलाके के प्रमुख नेताओं में कूचबिहार जिले में टीएमसी नेता और मंत्री उदयन गुहा और केंद्रीय गृह राज्य मंत्री निशीथ प्रामाणिक शामिल हैं। उनके इलाकों में TMC और भाजपा के बीच लगातार हिंसक झड़प होती रही हैं।
उत्तर बंगाल के ही उत्तर दिनाजपुर और दक्षिण दिनाजपुर जिले में कई हिंसक वारदातें हो चुकी हैं। वहां टीएमसी और भाजपा में बराबरी की टक्कर है। इसलिए अब वर्चस्व की लड़ाई लगातार तेज हो रही है। भाजपा के प्रदेश अध्यक्ष सुकांत मजूमदार इसी इलाके के हैं।
मध्य बंगाल के मालदा और मुर्शिदाबाद जिलों में कांग्रेस और उसके सहयोगी वाममोर्चा की स्थिति कुछ बेहतर है। अब टीएमसी अल्पसंख्यकों में अपने खिसकते जनाधार को वापस पाने की लड़ाई लड़ रही है। इसके कारण वहां हिंसा हो रही है। इलाके के प्रमुख नेताओं में प्रदेश कांग्रेस अध्यक्ष अधीर चौधरी और मालदा में पूर्व रेल मंत्री अब्दुल गनी खान चौधरी के परिजन शामिल हैं। नदिया और बीरभूम जिले में टीएमसी और भाजपा के बीच हिंसक संघर्ष होता आया है।
इस बार तृणमूल के बाहुबली नेता अणुब्रत मंडल के तिहाड़ जेल में होने के बाद जिले की कमान खुद मुख्यमंत्री ने संभाल रखी है। कोलकाता से सटे उत्तर और दक्षिण 24-परगना में टीएमसी मजबूत है। अब वहां भाजपा और दूसरे विपक्षी दल अपनी जमीन बनाने की लड़ाई में जुटे हैं।
खासकर दक्षिण 24-परगना में इंडियन सेक्युलर फ्रंट (ISF) और टीएमसी में हिंसा के कारण हाईकोर्ट को हस्तक्षेप करना पड़ा। यह इलाका मुख्यमंत्री के भतीजे और डायमंड हार्बर के सांसद अभिषेक बनर्जी का इलाका माना जाता है।
उत्तर बंगाल में फिरहाद हकीम समेत टीएमसी के कई मंत्री हैं। इसी तरह झारखंड से सटे बांकुड़ा, पुरुलिया पूर्व व पश्चिम मेदिनीपुर और झारग्राम जिलों में हाल में भाजपा का जनाधार तेजी से बढ़ा है। विधानसभा में विपक्ष के नेता शुभेंदु अधिकारी और पूर्व प्रदेश अध्यक्ष दिलीप घोष इसी इलाके के हैं।
हिंसा की वजह- पंचायतों को मिलने वाला मोटा फंड और वर्चस्व की जंग
बंगाल में पंचायत चुनाव वर्चस्व की लड़ाई है। चुनाव चाहे पंचायत का हो या विधानसभा और लोकसभा का, ग्रामीण इलाकों के मतदाता ही निर्णायक भूमिका निभाते रहे हैं। ऐसे में जिस पार्टी का पंचायतों पर कब्जा हो, उसे बाकी दोनों चुनावों में काफी मदद मिल जाती है। हिंसा की दूसरी वजह है- बड़ा फंड।
पंचायत विभाग के आंकड़ों के मुताबिक मोटे तौर पर एक जिला परिषद 5 साल में करीब 500 करोड़ रुपए खर्च कर सकती है। जिले के क्षेत्रफल के हिसाब से यह रकम कम या ज्यादा हो सकती है। राज्य की प्रत्येक ग्राम पंचायत को विकास के मद में पांच साल में 5 से 18 करोड़ रुपए तक मिलते है। इस रकम को खर्च करने का अधिकार पंचायत समिति के अध्यक्ष और उपाध्यक्ष के पास होता है।
1971 में कांग्रेस सरकार के वक्त शुरू हुई चुनावी हिंसा 
बंगाल में चुनावी हिंसा 1971 में सिद्धार्थ शंकर रे के नेतृत्व में कांग्रेस सरकार के सत्ता में आने के बाद से शुरू हुई। वर्ष 1989 में तत्कालीन सीएम ज्योति बसु ने बताया था कि 1988-89 में राजनीतिक हिंसा में 86 राजनीतिक कार्यकर्ताओं की मौत हो गई। वर्ष 1998 में ममता बनर्जी की टीएमसी बनी। तब वर्चस्व की लड़ाई में हिंसा का नया दौर शुरू।